Mezenská, Helena, poslankyňa NR SR (2014-10-30):
Vážená pani predsedajúca, prítomní poslanci, rovnako nemám záujem vás nejako dlho zdržiavať, ale nedá mi, aby som napriek mnohým faktickým poznámkam, v ktorých som sa snažila poukázať na kľúčové momenty, pre ktoré ja podporím tento návrh na odvolanie ministra, aby som ich nezhrnula ešte v takej ucelenej forme práve prostredníctvom môjho vystúpenia. V prvom rade sa chcem poďakovať poslancovi Alojzovi Hlinovi za to, že nabral tú odvahu nielen poukázať a vytrvale poukazovať na to, čo veľmi vážnym spôsobom strpčuje život mnohým našim občanom práve preto, že sa stali obeťami úžery a dostali sa aj kvôli nečinnosti a nezáujmu štátu do dlhovej špirály, do kritických, priam neriešiteľných životných situácií. Rovnako sa chcem poďakovať aj tým poslancom, ktorí podporili tento návrh, lebo buďte si istí, že úžera je vážnym sociálnym problémom Slovenska, a týmto spôsobom naozaj vytvárame koridor pre to, aby sa v smere zamedzenia úžery vykonali potrebné legislatívne aj inštitucionálne opatrenia. Tie opatrenia, ktorými sa tu zastrája, a to nielen minister práce a sociálnych vecí, ale aj minister spravodlivosti, sú nepostačujúce, sú iba formálne. A ako som už spomenula viackrát opakovane, nemajú praktický prínos, nie sú vôbec účinné. Mňa ako poslankyňu, a verím nielen mňa ako poslankyňu, ale viacerých aj iných poslancov, denne kontaktujú ľudia, ktorí poukazujú na to, že sú bezmocní v tom, aby sa mohli na základe prijatých inštitucionálnych alebo aj legislatívnych opatrení brániť či už pred nebankovými subjektmi, alebo potom na nich reťazovo nastavených exekučných úradov, prípadne aj rozhodcovských súdov. Ja som viackrát poukázala, či tu bol už prijímaný zákon, novela zákona o Exekučnom poriadku alebo aktuálne to bol zákon o spotrebiteľskom, rozhodcovskom konaní na falošnosť predstieraných snáh o tom, ako zamedziť úžere. Len keď si spomeniem na ten príklad spotrebiteľského rozhodcovského konania, ak by ma chcela vláda presvedčiť, aj minister spravodlivosti presvedčiť, že chcú nadobro skoncovať s úžerou a chcú posilniť právnu ochranu spotrebiteľov, ktorí sú v ňom dotknutí, sú poškodení, určite by sledovala odporúčania Európskej komisie, európskej smernice k tomu, aby naša krajina, naša vláda zabezpečila ten stupeň ochrany, že takéto rozhodcovské súdy, ktoré negatívne poznačili spotrebiteľov, boli viazané iba na vznik sporu, keď teda dôjde k sporu, keď je možné predpokladať, že spotrebiteľ bude v stave vyššej bdelosti pripravený sa lepšie chrániť. Ja už nebudem teraz zabiehať do toho, čo tu mnohí iní poslanci, opoziční poslanci predniesli k tomu, k preukázaným dôkazom o tunelovaní európskych fondov, v ktorých boli usvedčení zástupcovia moci. Rovnako tak si myslím, že nie je potrebné znova raz zvýrazňovať to, čo tu rezonovalo v priebehu celodennej rozpravy, a to je dôvodné podozrenie a už nielen podozrenie, ale aj preukázanie prepojenia nebankových subjektov, exekučných úradov priamo na vládnu moc. Ja rovnako ako pán Hlina som presvedčená o tom, že ak by takéto prepojenia neboli, tak by sme s úžerou na Slovensku skoncovali na dve doby. Určite by mi už dnes občania nevolali, ktorí sa darmo dopátravajú nejakej účinnej pomoci. Avšak pre mňa pochybnosť voči ministrovi práce a sociálnych vecí nespočíva iba v tom, že spochybňujem nekompetentnosť a nemravnosť jeho postupu a postupu ministerstva v týchto dvoch otázkach tunelovania európskych fondov a nekompetentnosť, nedôveryhodnosť, čo sa týka riešenia otázok úžery, ale rovnako tak ma znepokojuje to, že v našej krajine je takmer 135-tisíc občanov, ktorí sú nútení dnes žiť mesačne zo 60-eurových príjmov. Je to veľký počet občanov, ktorí sa naozaj ocitajú v nezávideniahodnej až dramatickej sociálno-ekonomickej situácii, a ja naozaj nebadám ochotu ani promptnosť týmto občanom pomôcť. Mnohé mimovládne organizácie cez jedného sprostredkovaného zástupcu ma opakovane, napriek tomu, že sa sociálno-pracovnej oblasti nevenujem, ma kontaktovali, aby som v parlamente upozornila na to, že vynucovanie si prác v rámci akejsi reciprocity za vyplatenú dávku v hmotnej núdzi je momentom, kedy dochádza k porušovaniu medzinárodných dohovorov, ktorými je naša krajina viazaná. Dnes si dovolím preto v mene týchto občanov, ktorí sa v dôsledku toho, že možno nemajú toľkú zorientovanosť, nemajú toľké právne vedomie a nemajú už ani možno silu sa nejako hájiť, dnes si dovolím pre týchto občanov vystúpiť a povedať, že ak dnes pani poslankyňa Šedivcová ako jeden z výsledkov dobrej práce ministra a ministerstva uvádzala práve to, že 90 % ľudí, ktorí sú na dávkach v hmotnej núdzi, že sa podarilo vláde a ministerstvu týchto ľudí aktivizovať, tak poviem, že na tento výsledok a na tento parameter ja by som hrdá vôbec nebola. Ja si myslím, že nikto z vás by si nevedel predstaviť život zo 60 eur mesačne. A vynucovať si od týchto ľudí, od skupiny 130-tisíc občanov, aby dnes boli nútení v oranžových vestách upratovať ulice, upratovať chodníky, mnohí aj so stredným odborným, možno aj vysokoškolským vzdelaním, je z pozície sociálnej vlády, sociálneho ministra nemravné a nesprávne. Toto sú tri základné dôvody, pre ktoré ja určite váš návrh, pán poslanec Hlina, podporím. Opakovane chcem zdôrazniť, že som rada, že ste mali tú odvahu a silu s týmto problémom otvorene vystúpiť, zangažovať a zapojiť do vašej iniciatívy ďalších poslancov. A ja verím, že sa raz dožijem toho, že nebudem nútená ako poslankyňa, nebudem musieť sedieť v parlamente, kde budem sa musieť pozerať do tvárí korupčne sa správajúcich vládnych ministrov a poslancov, ktorí nemajú ani tú štipku hanby, aby namiesto toho, ak sú usvedčení v týchto škandáloch, korupčných škandáloch, aby odstúpili. Naopak, sa nám všetkým a občanom vysmievajú. Ďakujem.